钦定古今图书集成/理学汇编/文学典/第092卷 > 孙蕡〈黎贞〉
## 钦定古今图书集成/理学汇编/文学典/第092卷 > 孙蕡〈黎贞〉

按《明外史》本传：“蕡字仲衍，广东顺德人。性警敏，书无
所不窥，诗文援笔立就，词采烂然。负节概，不忘交游。
元季避乱山泽间，何真据岭南，开府辟士，与王佐、赵
介、李德、黄哲并受礼遇，称五先生。廖永忠南征，蕡为
真草降表，永忠辟典教事。洪武三年，始行科举，蕡与
其选，授工部织染局使，迁虹县主簿。兵燹后，疮痍未”
起。蕡劳徕安辑，民多复业。居一年，召为翰林典籍。为
宋濂、乐韶、凤、詹同辈所称，名籍甚，与修《洪武正韵》。九
年遣监祀四川。居久之，出为平原主簿。坐累逮系。俾
筑京师望都门城垣，蕡讴唫为粤声。主者以奏召见，
命诵所歌诗，语皆忠爱，乃释之。十五年起为苏州经
历，复坐累戍辽东。已，大治蓝玉党。蕡尝为玉题画，遂
论死。临刑作诗，长讴而逝。时门生黎贞亦戍辽东，蕡
尸乃得收敛。贞字彦晦，新会人，工诗文，尝为本邑训
导，以事被诬，戍辽阳十八年，从游者甚众，放还，卒。蕡
所著有《通鉴前编》《纲目》《孝经集善》《理学训蒙》及《西庵
集》《和陶集》多佚不传。番禺赵纯称其“究极天人性命
之理，为一时儒宗”云。

按《名山藏文苑记》：“蕡避乱山泽，与邑人王佐结诗社
于南园，开抗风轩，以延一时名士。一时士如赵介、李
德、黄哲，别驾黄楚金，征士蔡养晦、黄希贡，长史黄希
文，架阁蒲子文，进士黄原善、赵安中。安中弟通判澄、
征士讷，相与豪吟剧饮，更唱迭和。而蕡与佐、介、德哲
尤磊落狂斐，称‘五先生’。”

按《广东通志》：“贞，字彦晦，新会人。少超颖，旷达不羁，从
孙蕡游，博通经史，善属文，流辈莫及也。好扬榷古今，
多所独得。洪武初，补郡庠生。部使者举为邑训导，不
就。退筑钓台，曰：‘此吾严陵濑也’。八年，辟明经，至京，以
病不赴部试，遂赋诗出都门，一时名公咸重之。后以
事诖误，戍辽东十八年，备尝艰阻，而意气益增。比放”
还，声称藉甚，学者多从之游。间尝自赞其像曰：“江湖
胜览，渤海浪游。飘飖一叶，浩荡沉浮。惟酒是务，陶陶
忘忧。譬彼力穑，乃亦有秋。不知老之将至，乐夫天命，
死即休。”初，贞在辽时，孙蕡亦以事戍辽，后就戮，贞解
衣裹其尸，殓如礼，奉柩葬于安山。为文哀之，读者堕
泪。自辽归，适薄暮，仰视明月，亟呼舟中馀酒，登钓台
叹曰：“风景无恙，老子亦复归来。”吟笑久之，乃抵家。其
胸次洒落此类也。卒，年五十九。所著有《秫坡集》《元史
断》诸书。陈献章曰：“高山景行，吾乡先哲，黎秫坡先生
一人而已。”